Grit Šadeiko

Grit Šadeiko (sündinud 29. juulil 1989 Sakus) on endine Eesti seitsmevõistleja, 2011. aasta noorsoo Euroopa meister seitsmevõistluses.

Haridus ja treenerid

Grit Šadeiko õppis Türi Majandusgümnaasiumi spordiklassis. Tema esimene kergejõustikutreener Türil oli Leonhard Soom. Pärast seal 2006. aastal 10. klassi lõpetamist asus Grit Šadeiko õppima Tartu Kivilinna Gümnaasiumi ning treenima samuti Türilt pärit treeneri Anne Sookael-Mäe käe all. 2008. aastal astus Šadeiko Tartu Ülikooli füsioteraapiat õppima.Leonhard Soom lootis Šadeikolt kulda. Postimees / Järva Teataja. 14.07.2008.

Tippsport

2008. aastal sai Šadeiko seitsmevõistluses juunioride MM-il pronksmedali. 

2011. aasta 5.–6. veebruaril Tallinnas toimunud rahvusvahelistel kergejõustiku mitmevõistlustel võitis ta viievõistluses esikoha isikliku rekordiga 4422 punkti. Seitsmevõistluses oli tema isiklik rekord tollal 5813 punkti (aastast 2009).

2011. aasta 16.–17. juulil Ostravas toimunud noorsoo kergejõustiku Euroopa meistrivõistlustel võitis ta seitsmevõistluses esikoha isikliku rekordiga 6134 punkti.

Ta esindas Eestit 2012. aasta suveolümpiamängudel, kus ta sai seitsmevõistluses 6013 punktiga 23. koha.

30. juunil 2013 püstitas Grit Šadeiko uue Eesti seitsmevõistluse rekordi tulemusega 6221 punkti, ületades 6 punktiga Larissa Netšeporuki 10 aastat kehtinud rekordi.

17.–28. mail 2017 Götzises toimunud võistlustel viis ta seitsmevõistluse isikliku rekordi 6280 punktini.

2017. aasta kergejõustiku maailmameistrivõistlustel sai ta 6094 punktiga 13. koha.

2018. aasta Euroopa meistrivõistlustel sai ta 6060 punktiga 12. koha.

2019. aastal, vahetult enne kergejõustiku MM-i Dohas, kuhu Šadeiko viimaks lõpuks kutse sai, vigastas ta odaviskel põlve. Tal diagnoositi põlveliigese ristatisidemete rebend ja 5. juunil 2020 käis ta põlvelõikusel. Kuna ta pole saanud täita olümpiamängude normi (6420 punkti), jäi ta EOK toetusest ilma.Peep Pahv. Grit Šadeiko trotsib olümpia nimel põlvelõikust ja toetuseta jäämist. Eesti Päevaleht, 27.07.2020.

Välistreeningud
Alates 2016. aasta novembrist treenis Grit Šadeiko Ameerika Ühendriikides toonase maailma parima kümnevõistleja Ashton Eatoni ja tema abikaasa Brianne Theisen-Eatoni treeningurühmas.FOTOUUDIS | Õed Šadeikod tähistasid Eatonitega tänupühi: tundub, et peame Eestit külastama, et õiget musta leiba proovida. Õhtuleht.ee. 28.11.2015.

Tunnustus
 2007 – Türi valla hõbedane aumärkHõbedane aumärk Türi valla koduleht. Vaadatud 17.12.2025.
 2009 – Eesti Vabariigi spordipreemia (riiklik spordi aastapreemia noorsportlasele – pronksmedali võitmise eest seitsmevõistluses juunioride kergejõustiku maailmameistrivõistlustel 2008. aastal)
 2011 – aasta noorsportlane
 2012 – Järvamaa teenetemärk
 2015 – aasta naiskergejõustiklane

Isiklikku
Grit Šadeiko noorem õde Grete Griffin (Šadeiko) on samuti seitsmevõistleja, noorim õde Jade on võrkpallur. Kergejõustikuga on tegelenud ka nende ema Deivi Šadeiko (Jäärats), kes on võitnud medaleid Eesti meistrivõistlustelt, ja isa Jaanus Šadeiko, kes on olnud mitu korda 100 meetri jooksu Eesti meistrivõistluste finaalis, isapoolne vanaisa Toomas Šadeiko on endine lauatennisemängija, sporditegelane ja koolijuht. Vanaema Aili Mägi (Jäärats) oli sprinter (kuulus 1963. aastal NSV Liidu rahvaste spartakiaadil Eesti rekordi jooksnud 4 x 100 meetri teatenaiskonda).

Vaata ka
 Kergejõustiku Eesti rekordid

Viited

 Välislingid 


Biograafia ESBL-is
Šadeiko tegi võimsa rekordiparanduse – Postimees, 6. veebruar 2011
Raja ja Šadeiko tegid arenguhüppe – Eesti Päevaleht, 7. veebruar 2011
Šadeiko täitis vanaema ja ema luhtunud unistused – Postimees, 14. juuli 2008
Kaks spordikaunitari: röövlitüdruk ja õrn haldjas – Eesti Ekspress, 6. jaanuar 2011
Pisarad, kuldmedal ja võimas isiklik rekord – Postimees, 18. juuli 2011

Kategooria:Eesti seitsmevõistlejad
Kategooria:Sündinud 1989